Hlutur sjávarútvegs af vergri landsframleiðslu hefur sveiflast verulega undanfarna tvo áratugi . Árið 1997 var hann rúm 13% , árið 2007 var hann kominn niður í rúm 5% , árið 2011 yfir 10% og árið 2018 kominn í tæp 6% . Vexti í sjávarútvegi eru skorður settar vegna sjálfbærrar nýtingar á fiskistofnum . Því er eðlilegt að hlutdeild sjávarútvegs í landsframleiðslu dragist saman þegar umsvif aukast í öðrum atvinnugreinum . Sjá nánar í umfjöllun um gjaldeyrisöflun . Hér er einungis átt við hlut sjávarútvegs í hefðbundnum skilningi , veiðum og vinnslu , og ekki taldar með þær greinar sem styðjast beint eða óbeint við starfsemi sjávarútvegsfyrirtækja . Þessar tölur vanmeta því verulega mikilvægi sjávarútvegsins fyrir þjóðarbúið , en sjávarútvegur hefur verið og er einn af grunnatvinnuvegum Íslendinga hvað sem tímabundnum sveiflum í hlutdeild greinarinnar í landsframleiðslu líður . Hlutur sjávarútvegs í framleiðslu eftir landshlutum Vægi sjávarútvegs í framleiðslu og þar með í atvinnulífinu er mjög mismundandi eftir landshlutum . Víðast hvar er sjávarútvegur 10 - 20% af framleiðslu en vægi hans er langminnst á höfuðborgarsvæðinu og stóð hann einungis undir rétt rúmlega 1% af framleiðslu á höfuðborgarsvæðinu á árinu 2017 . Mikilvægastur er hann á Austurlandi og á Vestfjörðum , þar sem hann var 21 - 24% af framleiðslu . Hlutdeildin hefur skroppið talsvert saman frá árinu 2012 sem skýrist meðal annars af gengi krónunnar , sem var mun sterkara árið 2017 en árið 2012 . Þegar gengið styrkist fást færri krónur fyrir vörur sem seldar eru í útlöndum , en tölurnar á myndinni eru á verðlagi hvers ár . Þar að auki hafa umsvif annarra atvinnugreina áhrif , en þegar þau aukast skreppur vægi sjávarútvegs saman , að öðru óbreyttu . Hér er einungis átt við hlut sjávarútvegs í hefðbundnum skilningi , veiðum og vinnslu , og ekki taldar með þær greinar sem styðjast beint eða óbeint við starfsemi sjávarútvegsfyrirtækja . Heimild : Úr skýrslum Byggðastofnunar , Hagvöxtur landshluta 2008 - 2016 og 2012 - 2017 sem unnin er af Hagfræðistofnun í samvinnu við Byggðastofnun Skipting sjávarútvegs á landshluta Sjávarútvegur er sannkölluð „ landsbyggðargrein “ og einungis landbúnaður stendur þar framar . Er hér miðað við vægi framleiðslunnar sem fer fram á landsbyggðinni í samanburði við höfuðborgarsvæðið . Alls mátti rekja 67% framleiðslunnar á árinu 2017 til höfuðborgarsvæðisins en 33% til landsbyggðarinnar , sé tekið mið af öllum atvinnugreinum . Þessi hlutföll eru 14% og 86% í sjávarútvegi . Sjávarútvegur er dreifður um landið , en minnsti hluti framleiðslunnar var á Norðurlandi vestra á árinu 2017 en stærsti á Norðurlandi eystra og á Suðurlandi . Nokkur breyting hefur verið á skiptingunni frá árinu 2003 og ber þar helst að nefna aukin hlutdeild Suðurnesja og svo Suðurlands , sem líklega má rekja til nálægðar við útflutningshafnir og Keflavíkurflugvöll . Heimild : Úr skýrslum Byggðastofnunar , Hagvöxtur landshluta 2004 - 2009 og 2012 - 2017 sem unnin er af Hagfræðistofnun í samvinnu við Byggðastofnun